钦定古今图书集成/历象汇编/庶征典/第144卷 > 《灵枢经》 > 《淫邪发梦》
## 钦定古今图书集成/历象汇编/庶征典/第144卷 > 《灵枢经》 > 《淫邪发梦》

黄帝曰：“愿闻邪淫泮衍奈何？”岐伯曰：“正邪从外袭内，
而未有定舍，反淫于藏，不得定处，与荣卫俱行，而与
魂魄飞扬，使人卧不得安而喜梦。气淫于府，则有馀
于外，不足于内；气淫于藏，则有馀于内，不足于外。”黄
帝曰：“有馀不足有形乎？”岐伯曰：“阴气盛则梦涉大水
而恐惧，阳气盛则梦大火而燔焫。阴阳俱盛则梦相”
杀，上盛则梦飞，下盛则梦堕，盛饥则梦取，甚饱则梦
予。肝气盛则梦怒，肺气盛则梦恐惧，哭泣飞扬。心气
盛则梦善笑恐畏。脾气盛则梦歌乐，身体重不举。肾
气盛则梦腰脊两解不属。凡此十二盛者，至而写之
立已。

〈注〉此论淫邪泮衍，而有虚邪正邪之别也。虚邪者，虚乡不正之淫邪，中人多死。正邪者，风雨寒暑，天之正气也。夫虚邪之中人也，洒淅动形，正邪之中人也微，先见于色，不知于身，若有若无，若亡若存，有形无形，莫知其情，是以淫邪泮衍，血脉传留，大气入藏，不可以致生者，虚邪之中人也。此章论正邪从外袭内，若有“若无，而未有定舍，与荣卫俱行于外内肌腠募原之间，反淫于藏，不得定处，而与魂魄飞扬，使人卧不得安而喜梦。”夫邪之折毛发理，邪从皮毛入而发于腠理之间。腠理者，在外肤肉之文理，在内藏府募原之肉理，卫气所游行出入之理路也。是以淫邪泮衍，与荣卫俱行，行于募原之肉理，则反淫于藏矣。夫心藏神，肾藏精，肝藏魂，肺藏魄，脾藏意，随神往来谓之魂，并精而出谓之魄。志意者，所以御精神，收魂魄者也。与魂魄飞扬而喜梦者，与五藏之神气飞扬也。府为阳而主外，藏为阴而主内。邪气与荣卫俱行于藏府募原之间，故气淫于藏，则有馀于内，不足于外；气淫于府，则有馀于外，不“足于内，今反淫于藏，则有馀于内，而五藏之阴阳盛矣。阴气盛则梦涉大水恐惧，阳气盛则梦大火燔焫，此心肾之有馀也。阴阳俱有馀则心气并于肺，肾气并于肝而梦相杀。相杀者，梃刃交击也，此肝肺之有馀也。夫魂游魄降，上盛则梦飞，下盛则梦堕，此魂魄之有馀于上下也。饥则梦取，饱则梦予”，是脾胃之有馀不足也。此邪与五藏之神气游行，而形之于梦也。如肝气盛则梦怒，肺气盛则梦悲，心气盛则梦笑，脾气盛则梦歌乐，肾气盛则梦腰脊不属，此邪于五形藏而形之于梦也。凡此十二盛者，乃气淫于藏，有馀于内，故写之立已。

厥气客于心“则梦见丘山烟火。客于肺则梦飞扬，见
金铁之奇物。客于肝则梦山林树木。”客于脾“则梦见
丘陵大泽，坏屋风雨。客于肾则梦临渊，没居水中。”客
于膀胱则梦游行。客于胃则梦饮食。客于大肠则梦
田野。客于小肠则梦聚邑冲衢。客于胆则梦𩰚讼自
刳。客于阴气则梦接内。客于项则梦斩首。客于胫则
“梦行走而不能前，及居深地窌苑中。”“客于股肱，则梦
礼节拜起。”“客于胞䐈，则梦泄便。凡此十五不足者，至
而补之立已也

夫邪之所凑，其正必虚。上章论邪气之有馀，此论正气之不足。厥气者，虚气，厥逆于藏府之间。客者，薄于藏府之外也。“客于心则梦丘山烟火” ，心属火而心气虚也。“客于肺则梦飞扬” ，肺主气而肺气虚也。金铁之奇物，金气虚而见异像也。客于肝则梦山林树木，肝气之变幻也。客于脾则梦丘陵大泽，土虚而水汎也。脾者，营之居也，名曰“器” ，夫形谓之器，脾主肌肉，形骸乃人之器宇。梦风雨坏屋者，脾气虚而为风雨所坏也。客于肾则梦临渊，没居水中，肾气虚陷也。客于膀胱则梦游行，太阳之气虚行也。客于胃则梦饮食，虚则梦取也。客于大肠则梦田野。田野者，水糓之所生也。大肠为传导之官，主受水糓之馀，济泌别汁。止梦见田野者，大肠之气虚也。客于小肠，则梦聚邑冲衢，夫聚邑冲衢，乃通聚货物之处，小肠受盛化物，止梦见衢邑者，小肠之气虚也。胆为中正之官，决断出焉。故厥气客于胆，则梦𩰚讼自剖。客于阴器，则梦接内，精气泄也。三阳之气，皆循项而上于头，故头为诸阳之首；客于项，则阳气“不能上于头，故梦斩截其首也。客于胫则梦行走不前，胫气虚也。足为阴，居深地，窌苑中，地气下陷也。客于股肱，则梦礼节拜起者，手足不宁也。客于胞则梦泄前溺。客于䐈肠，则梦后便。凡此十五不足者，至而补之立已也。” 嗟乎！人生梦境耳，得其生神之理，则神与俱成，如醉之醒，如梦之觉，若迷而“不寤，喑乎其无声，漠乎其无形” 矣。